รายงานของคณะกรรมการตรวจสอบ

รายงานของคณะกรรมการตรวจสอบ ปี 2555

เรียน ท่านผู้ถือหุ้น บริษัท ศรีวิชัยเวชวิวัฒน์ จำกัด (มหาชน)

คณะกรรมการบริษัท ศรีวิชัยเวชวิวัฒน์ จำกัด (มหาชน) แต่งตั้งคณะกรรมตรวจสอบ เมื่อวันที่ 18
มีนาคม 2554 ซึ่งประกอบด้วยกรรมการอิสระ 4 ท่าน ดังนี้

1. นายวิระ มาวิจักขณ์ ประธานคณะกรรมการตรวจสอบ

2. นายสุรินทร์ เปรมอมรกิจ กรรมการตรวจสอบ

3. นายวิสุทธิ์ มนตริวัต กรรมการตรวจสอบ

4. นพ.ปราชญ์ บุณยวงศ์วิโรจน์ กรรมการตรวจสอบ

ในปี พ.ศ. 2555 คณะกรรมการตรวจสอบมีการประชุมทั้งหมด 12 ครั้ง
เพื่อดำเนินงานตามหน้าที่และ ความรับผิดชอบ ซึ่งมีประเด็นที่เป็นสาระสำคัญ ดังนี้

1. สอบทานงบการเงินของบริษัทฯ และบริษัทย่อย ก่อนนำเสนอต่อคณะกรรมการบริษัทฯ ทั้งนี้
จากการสอบทานงบการเงินและซักถามข้อมูลจากฝ่ายบริหาร รวมทั้งประชุมร่วมกับผู้สอบบัญชี
คณะกรรมการตรวจสอบมีความเห็นว่างบการเงินประจำปี 2555 ได้จัดทำอย่าง ถูกต้อง ครบถ้วน
และเชื่อถือได้

2. สอบทานและประเมินความเพียงพอของระบบการควบคุมภายใน ทั้งนี้ คณะกรรมการตรวจสอบ
มีความเห็นว่าบริษัทมีระบบการควบคุมภายในที่เหมาะสม
มีประสิทธิผลและเพียงพอที่จะช่วยลดความเสี่ยงของบริษัทให้อยู่ในระดับที่ยอมรับได้

3. สอบทานการปฏิบัติตามกฎหมายและข้อกำหนดที่เกี่ยวข้องกับการประกอบธุรกิจของบริษัท ทั้งนี้
คณะกรรมการตรวจสอบมีความเห็นว่าบริษัทไม่มีการปฏิบัติที่ฝ่าฝืนกฎหมายใด ๆ อันอาจกระทบ
ต่อชื่อเสียงและฐานะการเงินของบริษัทอย่างมีนัยสำคัญ

4. พิจารณา คัดเลือก เสนอแต่งตั้ง และเสนอค่าตอบแทนบุคคล ซึ่งมีความเป็นอิสระ ได้แก่
นายเติมพงษ์ โอปนพันธุ์ จากบริษัท สำนักงาน เอินส์ท แอนด์ ยัง จำกัด ให้เป็นผู้สอบบัญชีของบริษัท

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ ทั้งนี้
คณะกรรมการตรวจสอบ มีความเห็นว่า รายการดังกล่าวสมเหตุสมผล และเป็นไปตามนโยบายบริษัท
และข้อกำหนดของสำนักงาน ก.ล.ต. และตลาดหลักทรัพย์แห่งประเทศไทย

6. พิจารณาอนุมัติแผนงานตรวจสอบภายใน, กฎบัตร ซึ่งกำหนดให้มีความสอดคล้องกับลักษณะ
การประกอบธุรกิจของบริษัทรวมถึงแผนงาน กระบวนการทำงาน
และความเสี่ยงในการดำเนินธุรกิจของบริษัท

7. พิจารณาอนุมัติงบประมาณประจำปี และอัตรากำลังคนของฝ่ายตรวจสอบภายใน

8. ส่งเสริมให้กรรมการตรวจสอบและผู้ตรวจสอบภายในได้พัฒนาความรู้อย่างต่อเนื่อง
เพื่อให้มีความรู้เพียงพอที่จะสอบทานความน่าเชื่อถือของงบการเงินและการควบคุมภายใน

9. ทบทวนกฎบัตรคณะกรรมการตรวจสอบ เพื่อให้เหมาะสมและสอดคล้องกับข้อกำหนดของสำนักงาน
ก.ล.ต. และตลาดหลักทรัพย์แห่งประเทศไทย

10. จัดทำรายงานของคณะกรรมการตรวจสอบ โดยเปิดเผยไว้ในรายงานประจำปี 2555

คณะกรรมการตรวจสอบได้ปฏิบัติหน้าที่ตามความรับผิดชอบที่ได้รับมอบหมายจากคณะกรรมการ บริษัทฯ
ด้วยความระมัดระวัง อย่างเต็มความสามารถ ทั้งนี้ เพื่อประโยชน์ของบริษัทฯ ผู้ถือหุ้น
และผู้มีส่วนได้เสีย และแสดงความเห็นอย่างตรงไปตรงมา โดยไม่มีข้อจำกัดในการได้รับข้อมูล
ได้รับความร่วมมือจากบริษัทเป็นอย่างดี
ตลอดจนได้รายงานผลการประชุมต่อคณะกรรมการบริษัททุกครั้ง

นายวิระ มาวิจักขณ์

(นายวิระ มาวิจักขณ์)

ประธานคณะกรรมการตรวจสอบ

บริษัท ศรีวิชัยเวชวิวัฒน์ จำกัด (มหาชน)

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ให้ความสำคัญต่อหน้าที่และความรับผิดชอบดูแลกิจการของบริษัท
ให้เป็นไปตามนโยบายการกำกับดูแลกิจการที่ดี
การจัดทำรายงานทางการเงินและสารสนเทศทางการเงินที่ปรากฏในรายงานประจำปี 2555
มีข้อมูลที่ถูกต้องครบถ้วน เปิดเผยอย่างเพียงพอ และได้ถือปฏิบัติตามมาตรฐานการบัญชีที่รับรองทั่วไป
โดยเลือกนโยบายการบัญชีที่เหมาะสมและถือปฏิบัติอย่างสม่ำเสมอ
ตลอดจนได้ใช้ดุลยพินิจอย่างระมัดระวัง ทั้งนี้
คณะกรรมการบริษัทได้มอบหมายให้คณะกรรมการตรวจสอบทำการสอบทานงบการเงินของบริษัทที่ผ่านมาและได้รับรายงานว่ารายงานทางการเงินของบริษัทได้ถือปฏิบัติตามหลักการบัญชีที่รับรองทั่วไปโดยเลือกใช้นโยบายทางบัญชีที่เหมาะสมและถือปฏิบัติอย่างสม่ำเสมอโดยจัดทำขึ้นอย่างระมัดระวังตลอดจนประเมินถึงความเหมาะสมของการแสดงรายการที่นำเสนอในงบการเงินโดยรวม

รวมทั้งมีการเปิดเผยข้อมูลอย่างเพียงพอในหมายเหตุประกอบงบการเงินโดยคณะกรรมการตรวจสอบได้รายงานความเห็นเหล่านี้ในรายงานคณะกรรมการตรวจสอบที่ปรากฏในรายงานประจำปี
2555 และแบบแสดงรายการข้อมูลประจำปี 2555 (แบบ 56-1) ของบริษัท

นอกจากนี้คณะกรรมการบริษัทได้จัดให้มีระบบการควบคุมภายในที่ดีเพื่อให้มั่นใจว่าข้อมูลทางบัญชีมีการบันทึกอย่างครบถ้วน
ถูกต้อง และมีระบบการจัดเก็บรักษาทรัพย์สิน เพื่อป้องกันการทุจริตหรือเสียหายอย่างมีสาระสำคัญ

โดยสรุปแล้ว
คณะกรรมการบริษัทมีความเห็นว่าระบบการควบคุมภายในของบริษัทโดยรวมอยู่ในระดับที่น่าพอใจ
และสามารถเชื่อมั่นอย่างมีเหตุผลต่อความน่าเชื่อถือของงบการเงินของบริษัท ณ วันที่ 31 ธันวาคม
2555 ซึ่งผู้ตรวจสอบบัญชีได้ตรวจสอบตามมาตรฐานการสอบบัญชีที่รับรองทั่วไป
และแสดงความเห็นว่างบการเงินดังกล่าว
แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไป

ผศ.พญ.สายสุณี วนดุรงค์วรรณ

(ผศ.พญ.สายสุณี วนดุรงค์วรรณ)

ประธานเจ้าหน้าที่บริหาร